
Tres  pedum  deformitates  praecipue  medici  discernere 
solent,  pedem  equinum,  (Spitzfufs),  pedem  varum  (Klump- 
fufs),  pedem  valgum,  (Plattfufs).  Pedem  equinum  eam  pe- 
dis deformitatem  nominamus,  qua,  calce  elevata,  aeger 
impeditur,  quominus  tota  planta  pedis  inter  ambulandum 
utatur,  etenim  modo  apicibus  digitorum,  aut  dorso  pe- 
dis in  terra  positis  incedere  potest:  pedem  varum,  si 
una  cum  elevata  calce  pes  ita  dislocatus  est,  ut  aeger 
externo  tantum  pedis  margine  terrae  insistere  possit, 
itaque  si  ambo  pedes  hominis  hoc  morbo  laborent,  planta 
pedis  utriusque  sibi  opposita  sit;  pedem  valgum,  si  pes 
ita  deflexus  est,  ut  aegrotus  interno  margine  terrae  in- 
sistat. Sed  et  inter  se  unaquaeque  species  tot  tantaque 
habet  discrimina,  et  vicissim  tam  multae  varietates  spe- 
cicrum  dictarum  inter  se  conjunctae  sunt,  ut  alio  loco 
nonnulla  hac  de  re  disserere  in  animo  sit. 

Priusquam  vero  ad  anatomiam  deformitatum  pedis 
progrediar,  non  alienum  a re  esse  videtur,  si  quaedam 
de  anatomia  pedis  sani,  haud  dislocati,  proferam  et  tibi, 


L.  B.  in  memoriam  revocem.  Pes  pro  articuli  sui  inter 
malleolos  natura  praesertim  duos  facere  potest  motus, 
flexionem  et  extensionem : os  tali  enim  inter  malleolos 
ligamentis,  membrana  capsulari  diarthroseos  tarsi,  liga- 
mento deltoideo,  ligamento  laterali  externo  (ligamento 
fibulari  calcanei,  lig.  fibulari  tali  antico  et  postico)  tam 
bene  munitum  est,  ut  paululum  modo  ad  latus  inter- 
num, nihil  fere  ad  latus  externum  moveri  possit  ob  ma- 
gnam rigiditatem  et  brevitatem  ligamentorum  et  majorem 
malleoli  externi  prominentiam,  quibus  fit,  ut  luxationes 
pedis  ad  latus  externum  multo  rariores  quam  ad  inter- 
num, et  valgus  nunquam  cum  in  modum  deformis  sit, 
quomodo  pes  varus.  Septem  tarsi  ossa  inter  se  tot  et  tam 
rigidis  ligamentis  conjuncta  sunt,  ut  unumquodque  fere 
immobile  reddatur,  nec  unquam  singula  luxentur,  omnia 
rero,  simul  mota,  majorem  proferant  flexionem,  qua 
dorsum  pedis  elevatur,  planta  curvatur. 

Ossa  metatarsi , quamquam  exigua  mobilitate  prae- 
dita, tamen  triplicem  motum  subire  possunt. 

I.  Moventur  ad  plantam,  digitis  valde  flexis;  mo- 
ventur ad  dorsum,  digitis  valde  extensis,  v.  c.  si  quis  api- 
cibus digitorum  insistit,  quo  motu  bases  primae  phalan- 
gis digitorum  circa  capitula  ossium  tarsi  ultro  citroque 
labuntur. 

II.  Moventur  aliquantum  ad  externum  latus  abdu- 
cto, ad  internum  adducto  pede. 

III.  Musculis  interosseis  agentibus,  ossa  haecee 
digitis  extensis  invicem  diducuntur,  digitis  flexis  alterum 
alteri  appropinquantur. 

Digitorum  articulatio  sat  expedita,  non  magni  mo- 

menti  est  quod  ad  motum  totius  pedis,  ni  alia  quoquo 
ossicula  consensu  musculorum  in  actionem  vocantur. 

Sic,  ut  supra  attulimus,  satis  magnam  flexionem 
pedi  instituere  possumus,  si  musculos,  tarsum  ct  meta- 
tarsum et  digitos  ad  internum  latus  ducentes,  una  ex- 
citamus, multo  minor  vero  pedis  motus  ad  latus  exter- 
num conceditur,  minime  tamen  ex  toto  deficit.  Sed  pes 
humanus  omnino  multo  esset  flexilior,  nisi  caligis  pedem 
ah  incunabulis  inde  coercentibus  musculi  prohiberentur, 
quominus  bene  excolantur,  id  quod  gentes,  quae  caligis 
non  utuntur,  et  saltatores  probant;  memini,  me  in  no- 
socomio caritatis  cadaver  vidisse  et  digitos  ct  pedem 
optime  excultos  admiratum  ex  custode  quaesivisse,  cui 
negotio  homo  ille  addictus  fuerit,  et  custodem  respon- 
disse «saltatorem  fuisse  regium ;«  ex  sutore  quoque,  qui 
Napolcone  imperatore  in  Hispania  et  Aegypto  stipen- 
dia meruerat,  me  comperisse  recordor,  illarum  gentium 
pedes  et  latiores  ct  longiores  et  altiores  fuisse,  cujus  rei 
ille  sine  dubio  optimus  erat  judex. 

Priori  aevo  illa  pedum  deformitas,  aeque  ac  caput 
obstipum  et  scoliosis,  ex  ossium  mala  configuratione 
oriri  credebatur,  nostris  autem  temporibus,  quum  anato- 
mia  pathologica  maxima  ceperit  incrementa,  musculos 
pro  horum  malorum  causa  habendos  esse  et  modo  si 
istae  deformitates  in  longius  protrahantur,  cum  ossibus 
morbum  communicari,  didicimus,  quod  c sceletis  satis 
elucet,  nam  in  uno  tantum  sceleto  viri  adulti  ossa  quo- 
que pedis  a normali  forma  discrepantia  inveni,  in  sce- 
letis puerorum  contra,  qui  aut  nihil,  aut  parum  ambu- 


8 


laverant,  ossicula  omnino  sana,  situs  modo  eorum  irre- 
gularis apparuit. 

Hac  deformitate  gressus  aegroti  incertissimus  reddi- 
tur, nam  planta  minima,  nonnunquam  magnitudinem 
modo  unius  sestertii  habet,  interdum  aliquantum  major 
quidem  est,  sed  nunquam  amplitudinem  normalis  plantae 
adipiscitur  et  adipisci  potest.  Ilaec  abnormis  planta  diu- 
turno usu  indurat  et  fere  formam  et  structuram  clavo- 
rum accipit,  quo  fit,  ut  gressus  non  modo  incertus  sed 
etiam  dolorificus  sit. 

Hoc  malo  diu  protracto  articuli  ancylotici  fiunt, 
quod  maxime  est  momenti  ad  prognosin  augurandam, 
quum  exorta  ancylosi  vera  fere  nihil  spei  supersit,  si  an- 
cylosis spuria  modo  adest,  prognosis  multo  melior,  imo 
interdum  bona  effulget. 

Quum  per  adversam  fortunam  et  superstitionem  ho- 
minum mihi  non  contingeret,  ut  cadaver  infantis  talipe- 
dibus  varis  affectum  dissecarem , haeccc  institui  experi- 
menta : in  extremitate  inferiori  cadaveris,  cute  reclinata 
musculisque  singulis  rite  praeparatis,  quoad  hoc  sine 
musculorum  discisionc  fieri  potuit,  tam  diu  alteros  mu- 
sculos attraxi,  alteros  discidi,  donec  illas  deformitates 
proferre  possem.  Non  nescio  autem,  haec  experimenta 
levioris  esse  momenti,  quare  ingenue  fateor,  me,  ut  ali- 
quid novi  instituisse  viderer,  ea  perfecisse. 

Sed  jam  progrediamur  ad  contemplandas  deformi- 
tates, et  incipiamus  a pede  equino,  qui  simplicissima 
pedis  deformitas  mihi  videtur.  Multas,  ut  supra  dixi- 
mus, habet  varietates  et  gradus,  quorum  tres  enume- 
rabo s primus  est  gradus,  si  aegrotus  capitulis  ossium 

metatarsi  insistit;  lianc  deformitatem  sine  discisionc,  sola 
gastrocnemicoruin  attractione  effici;  in  secundo  gradu 
aegrotus  nititur  digitis  pedis;  hanc  deformitatem,  qua 
aegrotus  more  avium  salire  cogitur,  attractione  tendi- 
nis  Achillis  sat  valida  inducere  potui;  in  tertio  gradu 
aegrotus  incedere  fere  nequit,  planta  enim  humum  tan- 
gere non  potest,  sed  pedis  dorsum  in  terra  ponitur; 
malum  maxime  dolorificum  et  propter  magnam  omnium 
extensorum  tensionem  et  propter  pressionem  superficiei 
dorsalis  pedis,  quae  minimo  musculorum  tegumento  de- 
fenditur. Hoc  malum  in  cadavere  produxi  maxima  at- 
tractione tendinis  Achillis  et  plantaris  et  flexoris  longi 
digitorum  pedis;  musculos  ad  hunc  scopum  non  incidi, 
cute  enim  reclinata  musculi  multo  magis  extendi  pos- 
sunt. Altera  pedum  deformitas,  varus,  plures  hahet  va- 
rietates et  Ccl.  Dicffenbach  quinque  enumerat;  pri- 
mus gradus,  qui  raro  medicis,  saepe  sutoribus  curandus 
venit,  tunc  existit,  cum  aegrotus  non  tota  planta  pedis, 
sed  modo  externo  margine  plantae  humum  ambulando 
tangit,  quod  malum  aegroti  attentione,  sine  machinis  et 
fasciis,  sanatur.  Ornnium  neonatorum  pedes  ita  sunt 
constructi,  ut  facile  incedendo  huic  malo  submittantur, 
et  primis  passibus  infantis  distinguitur,  utrum  pes  fiat 
varus,  an  pes  normalis.  Quam  deformitatem  sine  inci- 
sione vel  discisionc  musculorum  provocare  licet.  In  se- 
cundo gradu  aegroti  pes  prominentia  capituli  ossis  me- 
tatarsi quinti  nititur;  ad  hanc  producendam  deformita- 
tem flexorem  longum  hallucis  aliquantum  contraxi,  nihil 
autem  discidi.  Homo  tertia  hujus  mali  varietate  affectus 
ossibus  metatarsi  quarto  et  quinto  insistit;  'omnium  fle- 

xorum  attractione  et  disclsione  tendinis  extensoris  digi- 
torum communis  longi  procreavi  hanc  abnormitatem. 
Si  ad  quartum  hujus  morbi  gradum  aegrotus  pervenit, 
malleolo  externo  nititur,  ad  quintum  provectus,  aut 
omnino  ambulare  nequit,  aut  maximo  cum  dolore  in  dorso 
pedis;  quas  duas  deformitates,  quod  libenter  confiteor, 
bene  efficere  non  potui,  nam  fere  omnibus  pedis  muscu- 
lis discisis  tamen  mihi  non  contigit,  ut  illud  malum  per- 
fecte construerem,  lloc  vero  vidi,  gracilem  et  sartorium 
hujus  mali  esse  participes,  nam  in  talibus  aegrotis  pa- 
tella semper  introrsum  dislocata  erat. 

Pedem  valgum,  quum  nihil  nisi  majora  itinera  pro- 
hibeat, minus  grave  malum  habeo,  quod  bene  excultum 
modo  semel  proximis  diebus  in  puero  vidi,  qui  post 
fracturam  cruris  non  rite  sanatam  interno  pedis  mar- 
gine nititur. 

lias  deformitates  pluribus  modis  exoriri  videmus; 
aut  adnatae  sunt,  aut,  ut  supra  jam  dixi,  ambulando, 
non  satis  magna  attentione  adhibita,  oriuntur,  aut  com- 
bustionibus, aut  rhachitidc  aut,  quod  modo  ad  pedem 
valgum  pertinet,  debilitate.  Si  lludolphi  contendit, 
plurimos  varos  inveniri  una  cum  deformitate  capitis  et 
cerebro  morboso,  assentiri  non  possum,  nam  illi  homi- 
nes, qui  varis  affecti  Cei.  Dieffenbach  curandi  trade- 
bantur, optime  formati  et  quod  ad  corpus  et  quod  ad 
ingenium  attinet  apparuere.  Negari  quidem  non  potest, 
haud  raro  in  foetibus  liydrocephalo  affectis  varum  inve- 
niri, tamen  illa  sententia  lludolphi  i mihi  nimis  ampla 
esse  videtur;  equidem  quoque  varum  apud  infantem  spina 
bifida  laborantem  vidi,  et  Cramer  in  Casperi  diario 

pag.  186.  similem  adnotai  casum ; eodem  in  libro 
pag.  801.  Sleinriick  profert  morbi  historiam  feminae 
adultae,  cujus  pedes  sphacelosi  facti  sunt,  quum  hydro- 
rhachis  exoriretur,  ex  quibus  tribus  casibus  mihi  elucere 
videtur,  medullae  spinalis  vim  magni  aestimandam  esse 
ad  hoc  malum  producendum.  Hereditatem  quoque  hu  jus 
mali  non  omnino  denegare  possumus,  nam  in  familia 
quadam  Berolinensi  liberi  sex  ab  eodem  patre  eadem- 
que  matre  procreati  partim  pedibus  equinis  partim  pe- 
dibus varis  affecti  sunt,  et  nepos  horum  parentum  eo- 
dem laborat  malo. 

Varum  primi  gradus  in  omnibus  neonatis  inveniri 
dixi;  infante  primos  passus  faciente  discernitur,  utrum 
homunculus  per  vitam  normali  ratione  ambulaturus  sit, 
necne;  nam,  ut  theologi  docent,  quicunque  uno  gradu  a 
virtutis  tramite  discedat,  eum  esse  Satanae,  sic  experien- 
tia nos  medicos  edocuit,  quicunque  paulatim  corporis 
curam  et  attentionem  negligat,  eum  ad  omnes  curvatu- 
ras et  deformitates  pronum  ferri.  Ex  inultis  hominibus, 
in  quibus  Ccl.  Dieffenbach  dissectionem  tendinis 
Achillis  ob  maximas  pedis  deformitates , quae  ad  quar- 
tum vel  quintum  vari  gradum  numerandae  erant,  insti- 
tuit, audivi,  ipsos  post  partum  omnino  sanos  fuisse, 
nec  quidquam  anomali  in  pedibus  observatum,  sed  pede- 
tentim  malum  ad  illud  fastigium  accrevisse,  lloc  vero 
non  modo  de  pedibus  dicendum  est,  sed  etiam  de  cur- 
vaturis columnae  vertebralis,  nam  saepissime  audivimus, 
infantes  antea  omnino  sanos  malo  corporis  habitu  et 
mala  consuetudine  paulatim  gibbosos  evasisse.  Altera 
deformitatis  pedum  causa  in  combustione  cernitur,  quam- 

quam  equidem  hucusque  id  non  »idi,  tamen  non  raro 
legi  et  audivi  , combustione  gastrocnemiorum , tum  se- 
quente cicatrisatione  musculos  breviores-  fieri,  eoque 
modo  suram  et  calcem  ad  genu  attrahi ; quae  causae 
ad  pedem  equinum  formandum,  ut  supra  adnotavi,  satis 
sufficiunt,  nam  illic  ostendi,  pedem  equinum  sola  muscu- 
lorum gastrocnemiorum  illorumque  tendinis  contractione 
oriri. 

Rhachitidem  sat  gravem  causam  vari  praebere  jam 
in  foetibus  videmus,  et  Romberg  iu  dissertatione  sua 
inaugurali  describit  foetum,  talipedibus  varis  affectum, 
in  quo  omnia  aderant  rliachitidis  signa , et  exempla  hu- 
jus deformitatis  in  foetu  ex  rhachitide  ortae  multi  alii 
scriptores  adnotavere,  ut  Os  i an  der  et  Mcyer. 

Si  istam  deformitatem  adnatam  invenimus,  quid  sit, 
an  spasmus,  an  contractio  praeternaturalis,  an  impedi- 
mentum fictionis,  dijudicare  non  audeo;  ceterum  quod 
ad  curationem  hoc  nullius  est  momenti,  nam,  quae  cau- 
sae hoc  malum  provocaverint,  scire  non  refert,  cura- 
tio semper  ad  contracxtensionem  refugere  debet.  Ilaec 
fere  sunt,  quae  de  anatomia  et  physiologia  hujus  mali 
proferre  volui ; nunc  ad  curationem  progrediar,  cujus  de- 
scriptio majorem  mei  opusculi  partem  complebit. 

CURATIO. 

Malum  tam  grave,  in  oculos  tam  incurrens,  tam  in- 
gratum hominibusque  affectis  tam  molestum  et  vitam 
miserrimam  reddens,  quam  talipes  varus  et  pes  equinus, 
medicorum  attentionem  mature  excitavit,  quam  ob  rem 
multas  ct  diversissimas  machinas  in  armamentariis  chi- 

rargicis  invenimus,  quafum  enumeratio  et  descriptio  mihi 
supervacua  videtur,  quum  fere  omnes  aut  nullum  aut 
certe  exiguum  afferant  usum,  omnes  enim  id  moliuntur, 
ut  extensione  semper  semperque  accrescente  spasmus 
aut  contractio  aut  brevitas  musculorum  praetcrnaturali» 
vincatur}  chirurgi  igitur  sententiam  professi  esse  viden- 
tur, mala,  quae  paulatim  oriantur,  paulatim  quoque  de- 
bellanda esse.  At  non  modo  machinas  adhibuere  chi- 
rurgi, sed  etiam  balnea  ct  unguenta  et  frictiones,  quibus 
omnibus  per  multos  annos  maxima  diligentia  adhibitis 
interdum  iis  contigit,  ut  varum  levioris  gradus  sanarent; 
quartus  et  quintus  vari  gradus  insanabilis  habebatur,  nec 
quidquam  ad  illius  sanationem  in  usum  vocabatur.  Dcl- 
pech  in  opere  suo  » chirurgie  elinique  de  Montpellier « 
sex  talipedum  varorum  curationes  enumerat,  sed,  quam- 
vis affectorum  no  unus  quidem  primam  juventutem  ex- 
cesserat, tamen  maxima  diligentia  non  omnes  sanavit, 
sed  duos  haud  sanatos  domum  remisit;  Ccl.  Dieffen- 
. bach  ipse  anno  adhuc  millesimo  octingentesimo  trice- 
simo sexto  in  Casperi  ephemeridibus  talipedes  non  am- 
plius tractari  suadet  fasciis,  sed  eodem  more,  quo  in 
nosocomio  Caritatis  Berolinensis  fracturae  tractentur; 
talipedes,  postquam  in  situm  magis  normalem  sint  re- 
dacti, gypso  liquefacto  superfundi  jubet,  quo  et  excoria- 
tiones  et  dolores,  fasciarum  usu  semper  orientes,  impe- 
diantur. Quamquam  Dclpcch  in  libro  supra  citato 
discisionem  tendinis  Achillis  ad  sanandum  talipedem  va- 
rum proposuit,  quam  ipse  satis  bono  eventu  perfecerat, 
tamen  chirurgi  omnium  terrarum  perhorrescebant  hanc 
operationem,  pes  enim  non  omnino  normalem  formam 

receperat,  et  curatio  diu  perduraverat.  IIoc  modo  in- 
stituerat operationem:  scalpello  post  tendinem  Achillis 
trajecto,  cutem  ad  longitudinem  phalangis  digiti  persci- 
dit, tum  scalpello  retracto,  cultro  convexo  tendinem  dis- 
secuit, cute  supcrinjccta  non  amplius  discissa.  Qua  ope- 
ratione perfecta,  pedem  ad  fere  normalem  reduxit  for- 
mam, reductum  fasciis  retinuit.  Sed,  ut  jam  supra  di- 
ximus, suppuratione  intrante  pars  tendinis  extrudebatur, 
et  semper  debilitas  quaedam  hujus  pedis  remanebat,  ita 
ut  aegrotus  caliga  artificiali  uti  cogeretur.  Ludo  vicus 
Stromeyer,  Hannoveranus,  in  R usti  i promtuario  pro 
medicina  universa  (Tom.  XXXIX)  duos  casus  talipedum 
discisione  tendinum  Achillis  sanatorum  apposuit;  ope- 
ratio, quamquam  Dclpechianac  similis,  tamen  ab  illa  dis- 
crepat, et  curatio  pedis  post  operationem  omnino  nova 
et  ingeniosa  est.  Utramque  nunc  describam:  acutum 
nempe  et  angustum  cultellum,  quo  plerumque  utimur 
ad  fistulas  aperiendas,  horizontali  directione,  duos  polli- 
ces supra  insertionem  tendinis  Achillis  ad  calcaneum, 
trajicit,  ct  tendinem  persecat;  cutis  non  amplius  discin- 
ditur, ut  vulnera  ista  prima  intentione  sanentur.  Qua 
operatione  peracta,  pedem  non  reducit  ad  normalem  si- 
tum, ne  interstitium  inter  fines  tendinis  exoriatur,  sed, 
ut  tendo  conglutinatione  sanetur,  pedem  in  perverso  situ 
fasciis  circumvolvit  et  retinet.  Eventus  spem  non  fe- 
fellit. Vulneribus  per  primam  intentionem  celerrime  sa- 
natis, tendinis  finibus  per  conglutinationem  concretis, 
extensionem  cicatricis  tendinis  tentavit,  qifae  tam  bene 
ei  cessit,  ut  pedes  aegrotorum  ad  normalem  longitudi- 
nem perducerentur.  Ante  operationem  Stromeyer  pe- 

dem  deformem  per  duo»  vel  tre#  mense»  adhibitis  fascii» 
ei  maehini»  magis  normali  positioni  assuefieri  jubet.  Plu- 
rimum interesse  ei  videtur,  ut  vulnera  cutis  ejuam  mi- 
nima sint,  nc  aero  accedente  tendo  inflammetur  ejusque 
pars  excutiatur. 

Nunc  ad  caput  dissertationis  meae  propero,  ad  de- 
scriptionem et  operationis  talipedum  et  curationem  ope- 
rationi submissorum  secundum  Dieffenbach.  Quum 
jam  saepissime  praeceptor  nobilissimus  et  in  nosocomio 
Caritatis  coram  magna  auditorum  corona  hanc  opera- 
tionem instituerit  et  de  illa  disseruerit,  mihique  prae- 
terea per  maximam  ejus  benevolentiam  data  sit  occasio, 
hanc  operationem  intuendi,  spero,  fore,  ut,  quae  prola- 
turus sum,  cum  vero  consentiant. 

Aegroto  in  sella  ad  genua  procumbente  et  a socio 
ealce  suraque  firmatis,  chirurgus  pone  aegrum  in  sella 
sedens,  cultro,  mox  describendo,  cutem  juxta  transver- 
sum axim  cruris  perfodit,  minime  vero  in  latere  altero 
transfigit,  sed  cultrum  perpendiculari  directione  inductum 
in  vulnere  ipso  ad  horizontalem  vertit,  ita  ut  acies  cul- 
tri ad  tendinem,  dorsum  ad  tibiam  spectet;  tum  nonnul- 
lis ductibus  tendinem  n socio  tensum  perscindit;  socius 
signum  bene  perfectae  discisionis,  crepitationem,  sentit; 
vulnus  illud  minimum  quam  celerrime  clauditur;  tum  in 
planta  pedis  tendines,  qui  nimis  tensi  videntur,  discin- 
duntur, vulneraque  eodem  modo  habenulis  linteis,  em- 
plastro adhaesivo  illitis,  clauduntur,  et  pes  in  perverso 
situ  fascia  injecta  retinetur.  Qua  operatione,  parum  do- 
lorifica,  et  uno  fere  oculorum  nutu  perficienda,  vix  una 
sanguinis  guttula  profunditur.  Culter  fero  eandem  for- 

mam  et  longitudinem  habet,  quam  ii,  quibus  ad  calamos 
scriptorios  adaptandos  utimur,  nec  nisi  apice,  more  fal- 
cis curvato,  ab  illis  discrepat. 

Commoda  hujus  operationis  methodi  unicuique  ap- 
parebunt; vulnus  ad  axim  corporis  penetrans  celerius 
sanatur,  quam  vulnus  fibras  musculorum  transversa  di- 
rectione perscindens.  Cultro  jier  oppositum  latus  non 
trajecto,  unum  modo  vulnus  efficitur,  aerque  eo  facilius 
prohibetur,  quominus  vulnus  intret.  Aeger  ipse  multo 
tranquillior  est,  si  in  sella  ad  genua  procumbit,  quam 
si  lectulus  in  conclave  portatur,  illeque  pronus  in  ea 
locatur.  In  nosocomio  Caritatis  ipse  vidi,  teneras  puel- 
las tranquilla  mente  operationi  se  submisisse,  quamvis 
ante  illarum  oculos  jam  in  aliis  aegrotis  operatio  haccce 
instituta  esset;  tam  parum  dolet,  tam  celeriter  perficitur, 
tantillum  sanguinis  profluvium,  quod  maxime  puellas 
terret,  esse  consuevit,  ut  aegrotantes  animo  vix  mo- 
veantur. 

Simplici  vinculo,  habenulis  linteis  emplastro  adhae- 
sivo illitis,  spleniis  linteis  pluries  compositis,  quibus 
fascia  circularis  superinjicitur,  vulnusculum  operatione 
exortum  plerumque  celeriter  et  facile  per  primam  inten- 
tionem sanatur.  Raro  tantum  exoritur  suppuratio,  ra- 
rius inflammatio  et  suppuratio  in  profundiore  tela  ex 
affectione  tendinum.  Quae  inflammatio  et  suppuratio 
in  universum,  ut  supra  diximus,  raro  intrat;  cautela  enim 
adhibetur,  ne  fasciis  pes  post  operationem  in  normalem 
situm  reducatur,  id  quod  raro  et  imperfecte  tantum  chi- 
rurgo contingeret,  et  praeterea  supervacaneum  foret, 
quum  fines  discissi  tendinis  non  tam  celeriter  sanescant 

c t matura  extensione  et  repositione  deformis  membri 
distentio  perniciosissima  provocaretur,  quae  conglutina- 
tionem prohiberet  et  eventum  totius  operationis  perver- 
teret. 

Apparatus  extensionis  quinto  vel  sexto  post  opera- 
tionem die  plerumque  adhibetur,  nisi  magna  inflamma- 
tione et  suppuratione  vetatur.  Hic  apparatus  aut  Stro- 
mcyeri  machina  est,  ab  eo  in  Rustii  promtuario 
(tom.  XXXIX.)  optime  descripta  et  delineata,  aut  sim- 
plex excavata  ferula,  cujus  inferiori  parti  apertura  ad 
malleolum  internum  recipiendum  incisa  est;  at  haec  tan- 
tum adhibetur,  ubi  varus  quarti  vel  quinti  gradus  in 
Stromeycriana  machina  nondum  poni  potest,  quod 
planta  pedis  plantario  machinae  adaptari  nequit.  Fa- 
scia externo  pedis  lateri  apposita  cingulis  inter  se  ali- 
quantum distantibus  firmatur,  et  pes  ipse,  praesertim 
apice  introrsum  et  sursum  verso , zonis  et  emunctoriis 
ad  ferulam  ligneam  adaptatur.  Hoc  modo  per  varium 
temporis  spatium  pede  reposito,  quod  modo  intra  non- 
nullos dies,  modo  intra  tot  hebdomades  perficitur  et 
apice  pedis  extrorsum  et  deorsum  Collocato,  ut  brevibus 
dicam,  pede  mobili  restituto,  ita  ut  certe  planta  in  ho- 
rizontali plano  aliquantum  poni  possit,  Stromeyeriana 
machina  adhibetur;  quae  prima  fasciarum  applicatio  hoc 
quoque  praebet  commodum,  ut,  diligenter  et  caute  ap- 
plicita, fere  nunquam  provocet  excoriationes,  quod  ad 
curam  bene  ordiendam  maximi  momenti  est,  quum 
plurimum  intersit,  ut  mox  ab  operatione  instituta  satis 
validam  extensionem  cicatricis  tendinis  proferre  possi- 
mus. Aliis  conditionibus , si  enim  deformitas  minoris 


gradus,  quam  quarta  «*t  quinta  tali  pedis  vari  species 
est.  curanda  nobis  otlertur,  et  in  omnibus  pedibus  equi- 
nis jam  quinto  vel  sexto  die  post  tendinem  dissectum 
Stromeyeriana  applicatur  machina.  Qui  apparatus  egre- 
gius , una  cum  maxima  simplicitate  maximam  praebens 
utilitatem,  modo  id  habet  incommodi,  quod  pressionem 
totius  artus  aequabilem  exercens  exoriationes  provocat. 

Quamvis  negari  nequit,  has  praecipue  ex  nimis 
firma  fasciarum  applicatione  oriri,  tamen  non  semper 
huic  causae  tribuendae  sunt,  praesertim  illae  exco- 
riationes , quae  in  planta  pedis  et  iis  locis  induratis, 
quae  antea  plantam,  quamvis  minimam,  constituebant, 
inveniuntur.  In  pathologica  hujus  opusculi  parte  de- 
monstravimus, aegrum  partim  dorso  partiin  margine 
pedis  terrae  insistere  pedemque  inter  ambulandum  modo 
minima  suae  longitudinis  parte  humum  tangere,  minimam 
ergo  et  abnormem  habere  plantam.  Haec  igitur  in  mo- 
dum clavorum  degenerata  planta  fascia  comprimitur. 
Quid  autem  inde  fit?  exoritur  inflammatio  subjectae  tu- 
nicae cellularis,  locali  suppuratione  epidermis  dejicitur, 
exoritur  ulcus,  plerumque  in  recens  formata,  aliis  ho- 
minibus normali  planta,  quod  valde  doloriticum  applica- 
tionem fasciarum  impedit  et  sanationem  in  longum  pro- 
trahit. Idemque  incommodum  invenimus  in  altera  exco- 
riationum  specie,  jam  saepius  in  talipedibus  varis  cu- 
randis observata;  sine  praegressis  aegroti  querelis  cutem 
in  vesiculam  elatam  videmus,  non  dissimilem  iis  vesi- 
culis, quae  combustionibus  oriuntur.  Si  haec  vesicula 
aut  arte  aut  naturae  conamine  aperitur,  reperimus  lo- 
cum ulceratum, doloriticum,  sanationem  prohibentem,  quod 
maximo  incommodo  est,  si  ulcera  illa  cachexiae  corpori 

insedentis  characterem  specificum  adsciscunt.  Sic  ma- 
xima diligentia  et  attentione  opus  est,  si  tales  excoria- 
tiones  in  ulcera  scrophulosa  mutantur;  eadem  in  casu 
quodam,  ubi  scorbutica  evaserunt,  operatione  scilicet  in 
homine  egeno,  macilento,  domicilium  subterraneum  ha- 
bente instituta,  fere  impedivere  sanationem.  Cum  ab 
idonea  horum  ulcernm  curatione  fere  totus  operationis 
eventus  pendeat,  disserere  pergam,  quo  modo  medicus 
recte  curationem  instituere  debeat,  ue  negligcntia  sana- 
tionem prohibeat  aut  ex  timore  mali  eventus  spem  om- 
nem deperdat. 

Ad  impedienda  illa  incommoda  opus  esse  videtur, 
ut  fasciae  saepe,  alternis  diebus,  auferantur,  ut  quem- 
que locum  cruris  denudati  bene  perquirere  possimus, 
an  forsitan  affectus  inveniatur;  tum  quoque  experientia, 
quod  contrarium  est  Stromeyeri  sententiae,  nos  edo- 
cuit, usum  fasciae  saepe  excoriationes  inducentis,  esse 
repudiandum,  quam  ob  rem  satis  est,  tibiali  linteo  pedem 
indui,  ante  omnia  vero  cavendum  est,  ne  ferulae  nimis 
arcte  firmentur,  ad  quem  errorem  praecipue  seducun- 
tur, si  inter  primam  applicationem  Stromeyerianae 
machinae  pes  tam  flexilis  est,  ut  statim  ad  normalem 
situm  reduci  possit.  Sed  hoc  conamen  non  bonum  sor- 
titur exitum;  praeterea,  si  dummodo  scopum  consequa- 
mur, non  multum  interest,  utrum  curatio  quinque,  an 
sex  hebdomades  perduret. 

Quam  primum  chirurgus  excoriationes  animadvertit 
et  in  locis  invenit,  quae  ferulis  applicatis  necessario 
premuntur,  hae  omittantur  oportet,  pes  foveatur  aqua 
G o u 1 a r d i , cui  postea  aequales  infusi  florum  chamo- 

nullae  partes  admisceantur.  Quae  medicamenta  tam  diu 
in  usum  vocentur,  donec  loca  excoriata  characterem  ere- 
thisticum  omiserint;  tum  saepe  si  ulcera  unguento  sa- 
turnino  obteguntur  et  gossypio  carpto  involvuntur,  vin- 
culum applicari  potest,  quod  quotidie  renovetur  necesse 
est.  Si  ulcera  specificum  habent  characterem,  secundum 
hunc  tractanda  sunt. 

In  vinculo  applicando  harum  cautelarum  mentio  fa- 
cienda est:  omnia  loca,  quae  fasciis  vel  ferulis,  vel  lo- 
ris maxime  premuntur,  gossypio  carpto  supposito  a ni- 
mia pressione  defendenda  sunt.  Lora  circularia,  quae 
pedem  plantario  affiguut,  ita  nectenda  sunt,  ut  pes  con- 
trariam, id  est  normalem,  accipiat  directionem,  lora  in 
varo  dextri  lateris  introrsum  trahenda,  a latere  dextro 
igitur  ad  laevum » in  varo  sinistri  lateris  a laevo  latere 
ad  dextrum,  quo  fit,  ut  sensim  sensimque  naturalis  pe- 
dis planta  efformetur.  Vinculum  hoc  modo  adaptari 
convenit:  aeger  in  mensa  positus  crus  in  machina  Stro- 
meyeriana  collocare  jubetur,  ita  ut  sura  in  excava- 
tionem ferulae  immittatur,  calx,  quantum  fieri  potest, 
plantarium  tangat,  tum  lora  hoc  ordine  attrahuntur : pri- 
mum supremum  lorum  circulare  ad  crus  firmandum,  ut 
punctum  fixum  habeamus,  tum  pes  plantario  affigatur, 
postea  ea  lora,  quae  calcem  deprimere  debent,  nectan- 
tur, denique  cylindrus,  quo  totum  plantarium  sursum 
movetur,  rotetur.  Cylindri  quotidie  duo  vel  tres  dentes 
promoveantur,  ita  ut  funiculi  semper  satis  tensi  sint. 
Primis  curationis  temporibus  plantarium  et  ferula  angu- 
lum obtusum  exhibeant,  pedetentim,  curatione  durante, 
angulus  obtusus  in  rectum  mutatur,  et  si  angulus  re- 

ctus  in  acutum  mutatus  est,  (calx  plantarium  firmiter 
tangere  debet)  pes  sanatus  est,  et  curatio  fere  completa. 
Qui  bonus  exitus  secundum  varios  deformitatis  gradus 
et  forte  supervenientes  complicationes , (excoriationes) 
saepe  jam  post  tres  vel  quatuor  hebdomades,  saepe  de- 
mum post  tot  menses  evenit.  Sanatione  tam  feliciter 
peracta,  aeger  planta  nova  ad  ambulandum  uti  incipiat, 
nam  hoc  modo  sanatio  completur.  Saepenumero  pes,  si 
machina  tollitur,  adhuc  deformis  videtur,  praecipue  ob 
digitorum  collocationem  ad  latus  internum,  simulae  vero 
aeger  incedit,  pes  normalem  formam  accipit.  Quod  in- 
terdum jam  mature,  jam  secunda  vel  tertia  post  disse- 
ctum tendinem  Achillis  hebdomade,  observamus,  si  enim 
aegrotum  incedere  jubemus,  etsi  sanatio  nondum  sit  per- 
fecta et  pes  nondum  angulum  rectum  cum  crure  formet, 
saepe  tamen  summo  cum  gaudio  plantam  optime  excul- 
tam videmus  et  optimam  augurari  possumus  prognosin 
quod  ad  perfectam  pedis  sanationem. 

Simul  atque  aegrotus  incedere  conatur,  caliga  uta- 
tur Scarpae,  duplex  commodum  praebente,  pedem  enim 
fulcit  et  chalubc  elastico  prohibet,  quominus  pes  intror- 
sum labatur.  Interdiu  aeger  satis  magna  instituat  iti- 
nera hac  caliga  utens,  quod  laetatus  artu  diligenter  fa- 
cit, noctu  per  complures  hebdomades  adhibeatur  Stro- 
naey  eri  anus  apparatus,  quem  aeger  ipse  optime  appli- 
care potest.  Non  longo  temporis  spatio  interposito  ae- 
ger omnino  sanatur  et  caliga  vulgari  ut»  potest. 

Infantibus,  secundum  annum  nondum  egressis,  ple- 
rumque Stroineyeriana  machina  supervacua  est,  et 
ferula  c charta  densata  praeparata  sufficit,  cui  diligm- 

tissime  gossypio  carpto  tectae  et  ad  externum  pedis  la- 
tus positae,  pedem  fasciis  et  habenulis  linteis  emplastro 
adhaesivo  oblitis  affigimus,  ut  normalem  positionem 
paulntim  adipiscatur;  caliga  Scarpae  hac  de  causa  in- 
fantibus mox  post  operationem  necessaria  est. 

In  nonnullis  casibus  varorum  summi  gradus  expe- 
rimentum factum  est,  pedes  semicupiis  tepidis  ad  vincu- 
lum adhibendum  aptiores  reddendi,  et  sanationem  matu- 
randi, quod  non  faustum  praebuit  eventum,  post  quod- 
que enim  semicupium  tendines  iterum  magis  contracti 
apparuere.  In  singularibus  casibus,  in  quibus  sanatio 
pedis  omnino  erat  perfecta,  apex  pedis,  praecipue  hal- 
lux, valde  ad  internum  latus  inclinabat,  et  gressus,  quum 
magna  tensio  adesset,  valde  dolorificus  reddebatur;  qui- 
bus in  casibus,  tendine  affecto  iterum  dissecto,  ad  exter- 
num latus  firma  lignea  ferula  applicabatur,  qua  pes  cx- 
tr orsum  trahebatur.  Mirum  est,  longitudinem  pedis  quo- 
que post  sanationem  perfectam  omnino  normalem  reddi, 
nam  pes  antea  sine  dubio  minor  est  sano;  quo  magis 
pedis  sanatio  progreditur,  eo  magis  iniquitates,  defor- 
mitatis sequelae,  evanescunt,  et  gressu  continuo  norma- 
lis forma  et  longitudo  redit;  atrophia,  nam  fere  omnes 
majoris  gradus  talipedes  atrophici  sunt,  quum  musculi 
oh  dolorem  non  satis  excolantur,  tollitur,  et,  ut  brevi- 
bus dicam,  pes  alter  alteri  omnino  similis  fit.  Utile 
igitur  erit  caligam  Scarpae  non  minorem  esse,  quam 
caligam  pedis  sani,  ut  in  illa  aeger  pedem  bene  excolere 
possit. 

In  omnibus  casibus  vero  non  eadem  auguranda  est  pro- 
gnosis, ut  supra  diximus,  nam  pedes  equini  etiam  tertii  gra- 

dus  optimam  admittunt,  multo  pejorem  secundi  gradus  tali- 
pedes  vari,  quamquam  non  mala  post  tot  exempla  per- 
fectae sanationis  habenda  videatur.  Maximi  vero  mo- 
menti est,  an  cutis  aegroti  ad  erythemata  aliasquc  efflo- 
rcscenlias  propensa  sit  nec  ne,  his  enim  sanatio  valde 
impeditur.  Actas  aegroti  non  impedit  operationem,  nam 
a Ccl.  Dieffenbach  in  aegrotis  cujusvis  aetatis  optimo 
cum  fructu  instituta  est.  Sic  tabulae  lithographicac 
tigura  tertia  ostendit  varum  infantis  circiter  duorum  an- 
norum, qui  radicitus  sanatus  est,  et  spero,  fore,  ut,  ali- 
quot annis  elapsis  haud  plures  pedibus  deformibus  ho- 
mines ambulare  videamus,  quam  labiis  leporinis  affectis 
nunc  nobis  occurrunt. 

Quod  forte  timendum  est,  ne  dissectione  tendinum 
trismus  et  tetanus  oriantur,  praecipue  apud  infantes,  hoc 
nondum,  quod  scio,  observatum  est.  Talipedes  vari  et 
pedes  equini , quorum  imaginem  in  tabula  lithographica 
exhibui,  omnes  sanati  sunt,  et  aegri  optime  iis  utuntur; 
sperandum  igitur  est,  fore,  ut  nunquam  chirurgus  aut 
operationem  Choparti  instituat,  aut  forte  crus  omnino 
amputet,  ad  gressum  commodiorem  reddendum,  sed  ut 
semper  vel  in  casibus  desperatis,  qui  videntur,  ad  disse- 
ctionem tendinis  Achillis  velut  unicum  optimumque  hu- 
jus deformitatis  remedium,  confugiat. — Aonnulla  eorum, 
quae  de  talipedibus  curandis  protuli,  debeo  praenobi- 
lissimo Dr.  Behrend. 

Ciuilelmus  Strumpf,  XXVI  annos  natus,  Saxo,  ex 
infantia  varo  laborabat,  qui  demum  ad  tertium  mali  gra- 
dum pervenit.  Aegrotus  magnos  sensit  dolores  ambu- 
lando ct  omnino  modo  pauca  facere  poterat  itinera. 
Planta  abnormis,  praeternaturalis,  minima  firmum  finge- 
bat callum  in  externo  medio  pedis  margine,  in  univer- 
sum vero  pes  satis  mobilis  apparebat,  et  rotatione  fere 
ad  normalem  situm  reduci  potefat.  Aeger  bono  exitu 
multorum  varorum  sanatorum  incitatus  ad  operationem 
sese  accinxit,  quae  die  XV  mensis  Januarii  instituta  est. 
Tendo  Achillis  et  tendo  flexoris  hallucis  sunt  dissecti, 
fasciaque  simplex  apposita;  operatio  omni  morbosa  rea- 
ctione caruit;  vulneribus  duobus  jam  tertio  die  sanatis, 
XX  die  Januarii  Stromejeriana  applicita  est  machina, 
qua  diligentissime  adbibita,  locisque  non  nimis  constri- 
ctis, pedis  sanatio  optimos  fecit  progressus.  II.  Febr. 
die  duae  vesiculae  apparuere,  altera  in  inferiori  tertia 
cruris  parte  ad  latus  externum,  altera  in  planta  pedis 
prope  articulationem  digiti  minimi ; ambae  in  excoria- 

tiones  mutatae  impedivere,  quominus  uti  possemus  Stro- 
meyeriauo  apparatu.  Favente  autem  foi’tuna  pedis  sa- 
natio tam  egregios  fecerat  progressus , ut  aeger  tota 
planta  humum  tangere  posset ; quam  ob  rem  pro  Stro- 
meyeriano  apparatu  ferula  e charta  densata  confecta  ad 
latus  externum  pedis  applicabatur,  et  pes  fasciae  ope  ei 
admovebatur,  ita  ut  loca  affecta  ab  omni  pressione  tuta 
essent  aique  medicamina  bene  adhiberi  possent.  Exco- 
riationes  initio  aqua  Goulardi , tum  aequalibus  partibus 
aquae  Goulardi  et  infusi  florum  chamomillae  fovebantur, 
quibus  pro  loco  plantae  pedis  affecto  non  sufficientibus, 
ad  cataplasmatum  usum  confugiebatur.  Sub  illorum  usu 
ulcus  in  planta  pedis,  in  altum  valde  descendens, 
paulatim  sesc  explevit,  magnus  evanuit  dolor,  ita  ut  XX 
die  Februarii  Stromeyeri  apparatus  iterum  adhiberi  pos- 
set; loca  affecta  unguento  saturnino  tegebantur.  Per 
proximas  quatuor  hebdomades  machina  fere  continuo  ad- 
hibebatur, et  modo  erysipelas  faciei,  quod  casu  quo- 
dam infausto  aegrum  affecit,  per  nonnullos  dies  appli- 
cationem impedivit;  attamen  aegrotus  VI  Martis  die  au- 
xiliante  Scarpae  caliga  in  via  publica  obambulare  po- 
tuit. Pede  omnino  concinno  plantaque  optime  exculta, 
aegrotus  satis  magna  instituere  potuit  itinera:  quum  au- 
tem apex  pedis,  praesertim  hallux,  introrsum  inclinarent 
et  in  majoribus  itineribus  tensio  quaedam  in  planta  pe- 
dis ab  aegro  sentiretur,  quo  dolore  satis  celeriter  defa- 
tigabatur, hoc  quoque  malum  neque  Stromeyeriano  ap- 
paratu adhuc  per  noctem  semper  adhibito,  neque  conti- 
nua ambulatione  tolleretur,  Ccl.  Dieffenbach  mense 
Majo  flexorem  hallucis,  qui  halluce  moto  tendebatur, 

iterum  dissecuit.  Post  operationem  aegrotus  per  decem 
dies  sedere,  nec  obambulare  jussus,  et  per  fasciam  ho- 
rizontali ligneae  ferulae  affixam,  pes  extrorsum  tractus 
est,  qua  ratione  tendo  elongabatur  et  aegrotus  mox  in- 
cedere potuit,  ita  ut  pede,  antea  valde  deformi,  nunc 
aeque  ac  sano  bene  utatur,  et  inter  ambulandum  nec 
claudicatio,  nec  pedis  tractio  observetur.  Nunc  neque 
interdiu  nec  noctu  ullam  adhibet  machinam. 

SECUNDA  HISTORIA. 

Augustus  Paetsch,  Posthemi  ante  tredecim  annos  na- 
tus, puer  satis  validus  e prima  infantia  varo  tertii  gra- 
dus, cujus  specimen  in  tabula  sub  No.  IV  depictum  est, 
laborabat;  nitebatur  parvo  externi  marginis  loco,  qui 
longioribus  itineribus  semper  inflammatus  medicorum 
auxilio  indigebat.  Quod  parentes,  quum  jam  complures 
vicini  a Cei.  Dieffenbach  hoc  damno  liberati  essent, 
movit,  ut  puerum  liuc  deducerent  operationi  submitten- 
dum. Pes  prima  disquisitione  satis  rigidus  apparuit,  et 
extensione  vix  in  meliorem  situm  redigi  potuit,  ita  ut 
prognosis  infausta  videretur,  sed  alia  nos  docuit  expe- 
rientia. Operatio  a Cei.  Dieffenbach  in  domicilio  suo 
instituta  est  coram  multis  Berolinensibus  medicis,  tendo 
Achillis  nonnullique  alii  in  planta  pedis  jacentes,  qui  valde 
tensi  apparuere,  dissecti,  tum  pes  consueto  more  fascia  in- 
volutus est.  Operatione  modo  instituta,  pes  maxime  mo- 
bilis exstitit,  quod  spem  boni  eventus  nostram  multo 
erigebat.  Operationem  nulla  secuta  est  inflammatio;  se- 
ptimo dic,  vulneribus  omnino  clausis  et  cicatricibus  par- 
vis vix  inveniendis,  Stromcycriana  machina  in  usum 

vocata  est,  fasciae  diligentissime  applicabantur,  ne  in- 
cauta pressione  inflammatio  pedis  exoriretur  et  mox  egre- 
gius operationis  eventus  obtinebatur.  Pes  sensim  ad 
normam  reducebatur,  ita  ut,  vix  tribus  hebdomadibus 
elapsis  aeger  tota  planta  terrae  insistere  posset.  Post 
quinque  hebdomades  aegrotus,  Scarpae  caliga  utens, 
iter  ex  suo  domicilio  ad  domicilium  Dieffenbachii 
fere  milliariorum  duorum,  bene  perficere  potuit.  Pedis 
quidem  nonnulla  loca  excoriata  fuerunt,  sed  unguento 
saturnino  adhibito  cautaquc  fasciarum  attractione  exco- 
riationes  sanatae  sunt,  apparatu  non  unquam  remoto. 
Nunc  pes  antea  deformis  gracilem  et  venustam  habet 
formam,  et  aeger  maxima  facere  potest  itinera. 


EXPLICATIO  TABULAE  LITHOGRA- 

PHICAE. 


Fig.  1.  Imago  talipedis  equini  secundi  gradus. 

- 2.  Imago  talipedis  tertii  gradus. 

- 3.  Specimen  vari  secundi  gradus. 

- 4.  Specimen  pedis  vari  Augusti  Paetsch  ter- 

tii gradus, 

- 5.  Specimen  vari  quarti  gradus. 

- 6 a.  et  b.  Imago  varorum  ultimi  gradus.  Omnes 

hae  deformitates,  ut  supra  dixi,  sanatae  sunt. 

Ego  Carolus  31  auritius  Lewald,  parentibus 
D avide  et  Caecilia  Lewald  natus  sum  Regio- 

montii  d.  XXXI.  m.  Martis  A.D.  MDCCCXV,  con- 

fessioni  evangelicae  addictus.  Scholis  privatis  ab 
illustrissimo  Ulrico,  nunc  Francofurti  a consiliis 
regiis,  per  tres  annos  instructus,  in  collegium  Fri- 
dericianum  receptus  sum.  Quo  Gymnasio  relicto, 
Exc.  Struve  in  Gymnasium  Palaeopolitanum  me 
recepit,  cui  perinde  ac  summe  colendis  Ellendt, 
Miittrich,  Legiehn,  Fatscliek  maximos  habebo 
gratias.  Testimonio  maturitatis  instructus  vere  anni 
MD CCCXXXIII.  academiam  Albertinam  adii,  ubi 
ab  III.  Schweikart,  t.  t.  Prorectore  Magnifico 
civibus  academicis  et  ab  IU.  Sachs  t.  t.  decano 
maxime  spectabili,  albo  medicorum  adscriptus,  prae- 


lectionibus  his  interfui.  Docuerunt  me:  111.  Her- 
bart  logicen;  111.  Meyer  botanicen  generalem  et 
specialem  et  physiologiam  plantarum;  Clar.  Moser 
physicen;  Clar.  Dulk  chemiam  experimentalem, 
pbytochemiam , zoochemiam  et  pharmaciam;  Cei. 
Burdachjun.  osteologiam,  syndesmologiam,  myolo- 
giam,  angiologiam,  artem  hominum  cadavera  rite 
secandi;  111.  de  Baer  zoologiam,  artem  animalium 
cadavera  rite  secandi,  organologiam,  neurologiam; 
Cei.  Burdach  sen.  physiologiam  et  anatomiam 
generalem;  Beat.  Dietz  materiam  medicam;  111. 
Sachs  hodegeticen,  theoriam  morbi,  morbos  sy- 
philiticos, nosologiam  et  therapiam  specialem  et 
psychologiain ; Beat.  Unger  chirurgiam  generalem 
et  specialem,  111.  Hayn  artem  obstetriciam  et  theo- 
reticam  et  practicam;  111.  Seerig  chirurgiam  specia- 
lem, operativam  et  ophthalmologiam ; 111.  Iliose 
politiam  medicam  et  medicinam  forensem.  Prae- 
terea scholas  clinicas  et  policlinicas  chirurgicas  111. 
Seerig,  majocominm  et  policlinicum  obstetricium  III. 
Hayn,  et  policlinicum  medicum  111.  Sachs  per 
annum  intcgrnm  frequentavi.  Ad  almam  Fridericam 
Cuilelmam  autumno  anni  MDCCCXXX^I  profectus 
ab  111.  Busch  t.  t.  Rectore  Magnifico  receptus  et 
ab  111.  Mueller,  t.  t.  Decano  spectatissimo,  me- 


dicinae  studiosis  adscriptus  exercitationibus  clinicis 
virorum  illustrissimorum  et  celeberrimorum  Barez, 
Dieffenbach,  Juengken,  Rust,  Truestedt, 
Wolff  interfui  praelectionesque  de  anatomia  or- 
ganorum sensuum  111.  Mueller  audivi. 

Quibus  omnibus  viris  summe  venerandis  gratias 
maximas  habeo  semperque  habebo. 

Tentamine  jam  et  examine  rigoroso  rite  abso- 

lutis,  spero  fore,  ut  hacce  dissertatione  publice 
defensa,  summi  in  medicina  et  chirurgia  honores 
mihi  concedantur. 

T H E S E S. 


1.  Hippocraticum  illud:  Q,uod  medicamenta  noi 

sanant,  ferrum  sanat,  quod  ferrum  non  sanat, 
ignis  sanat:  falsum  est. 

2.  Vulnera  et  venena  absolute  letalia  non  existunt. 

3.  Puerpera,  quae  infantem  suum  interfecit,  non 
punienda  est. 

4.  Dissectio  tendinis  Achillis  talipedibus  optime 
medetur. 


